|  |  |  |
| --- | --- | --- |
| **ΕΛΛΗΝΙΚΗ ΔΗΜΟΚΡΑΤΙΑ**  **ΥΠΟΥΡΓΕΙΟ ΠΑΙΔΕΙΑΣ, ΕΡΕΥΝΑΣ ΚΑΙ ΘΡΗΣΚΕΥΜΑΤΩΝ**  **ΓΕΝΙΚΗ ΓΡΑΜΜΑΤΕΙΑ ΕΡΕΥΝΑΣ ΚΑΙ ΤΕΧΝΟΛΟΓΙΑΣ** |  |  |

**ΠΡΟΔΗΜΟΣΙΕΥΣΗ**

**1η ΠΡΟΚΗΡΥΞΗ ΕΡΕΥΝΗΤΙΚΩΝ ΕΡΓΩΝ ΕΛΙΔΕΚ ΓΙΑ ΤΗΝ ΕΝΙΣΧΥΣΗ ΜΕΤΑΔΙΔΑΚΤΟΡΩΝ ΕΡΕΥΝΗΤΩΝ/ΤΡΙΩΝ**

Ενημερώνονται οι ενδιαφερόμενοι **Μεταδιδακτορικοί Ερευνητές/τριες (ΜΕ)** ότι εντός του Δεκεμβρίου 2016 πρόκειται να ανακοινωθεί η **1η Προκήρυξη του Ελληνικού Ιδρύματος Έρευνας και Καινοτομίας (ΕΛΙΔΕΚ)** **για την ενίσχυση ΜΕ**, σύμφωνα με τα παρακάτω:

# 1. ΣΤΟΧΟΣ

Κύριος στόχος της προκήρυξης είναι η υποστήριξη της υλοποίησης επιλεγμένων ερευνητικών έργων **υψηλής επιστημονικής ποιότητας** στα οποία **επιστημονικοί υπεύθυνοι είναι ΜΕ**. **Οι ΜΕ έχουν την δυνατότητα να διαμορφώσουν την δική τους ερευνητική ομάδα και να κατευθύνουν την υλοποίηση του έργου που θα αναλάβουν**. **Στο πλαίσιο αυτό, θα έχουν ευκαιρίες για την βελτίωση και ανάδειξη των δεξιοτήτων τους και την τόνωση της δημιουργικότητας τους, διαμορφώνοντας καλές προοπτικές για την επιστημονική και επαγγελματική τους πορεία**.

Τα ερευνητικά έργα των ΜΕ θα υλοποιηθούν σε Πανεπιστήμια, ΤΕΙ και Ερευνητικά Κέντρα (ΕΚ) της χώρας, **εμπλουτίζοντας τις ερευνητικές δραστηριότητες που διεξάγονται σε αυτά**.

Τέλος, η δράση αυτή αναμένεται να συνεισφέρει στη δημιουργία των κατάλληλων προϋποθέσεων για τη **συγκράτηση του επιστημονικού δυναμικού της χώρας και τη προσέλκυση νέων επιστημόνων που εργάζονται στο εξωτερικό, υποκαθιστώντας τη μονόπλευρη φυγή από μια αμφίδρομη επιστημονική κινητικότητα**.

# 2. ΓΕΝΙΚΑ ΣΤΟΙΧΕΙΑ ΤΗΣ ΠΡΟΚΗΡΥΞΗΣ

Στο πλαίσιο αυτής της προκήρυξης **θα χρηματοδοτηθούν ΜΕ για την υλοποίηση προτεινόμενων από τους ίδιους ερευνητικών έργων**, τα οποία θα έχουν επιλεγεί μετά από διαδικασία επιστημονικής αξιολόγησης και **για τα οποία οι ίδιοι/ες οι ΜΕ θα είναι επιστημονικοί υπεύθυνοι**.

**Το έργο θα μπορεί να υλοποιηθεί** σε **Φορέα Υποδοχής (ΦΥ)**  ο οποίος είναι ΑΕΙ ή ΕΚ της χώρας και θα επιλέγεται από τον/την ΜΕ. Ο ΦΥ θα παρέχει βεβαίωση αποδοχής του έργου και θα συμβάλλεται με το ΕΛΙΔΕΚ για την διαχείριση του.

Στην υλοποίηση του έργου μπορούν να συμμετέχουν, εκτός από τον/την ΜΕ που θα είναι ο Επιστημονικός Υπεύθυνος της πρότασης, ερευνητικό προσωπικό που ανήκει στον ΦΥ ή άλλων ΑΕΙ και ΕΚ της χώρας, καθώς και ΜΕ, υποψήφιοι διδάκτορες, μεταπτυχιακοί φοιτητές και εξειδικευμένοι επιστημονικοί συνεργάτες και τεχνικοί, οι οποίοι θα απαρτίζουν την ερευνητική ομάδα του ΜΕ.

Το προτεινόμενο ερευνητικό έργο θα πρέπει να είναι πρωτότυπο, να αναφέρεται σε ερευνητικό τομέα αιχμής και να **πληροί κριτήρια επιστημονικής ποιότητας και αριστείας**. Οι προτάσεις θα κριθούν από Επιτροπές Αξιολόγησης, οι οποίες θα αποτελούνται από καταξιωμένους ερευνητές, ειδικούς στις επιστημονικές περιοχές της έρευνας που καλύπτει η προκήρυξη

Ενδεικτικά παραδοτέα κάθε ερευνητικού έργου θα είναι:

* δημοσιεύσεις σε διεθνή έγκριτα επιστημονικά περιοδικά, δημοσιεύσεις σε πρακτικά συνεδρίων, ανακοινώσεις σε διεθνή συνέδρια, μονογραφίες, βιβλία.
* η διάχυση των αποτελεσμάτων του ερευνητικού έργου, συμπεριλαμβανομένων και διδακτορικών διατριβών, άρθρων, οπτικοακουστικού υλικού.
* διπλώματα ευρεσιτεχνίας, ISO, πατέντες, νέες πειραματικές διατάξεις, πρότυπα προϊόντων που προέρχονται από τα ερευνητικά αποτελέσματα, σχέδια και προτάσεις για βελτίωση παρεχόμενων υπηρεσιών, καινοτομικές υποδείξεις – προτάσεις επίλυσης προβλημάτων των φορέων της παραγωγής, εργαλεία ή πρωτόκολλα παρακολούθησης ή μέτρησης μεταβλητών σε ανθρωπογενή ή σε φυσικά συστήματα, μελέτες κοινωνικού χαρακτήρα, πιλοτικές μονάδες κ.λπ.
* τεχνικές αναφορές

Συνέργεια με άλλα ερευνητικά έργα στη βάση της συμπληρωματικότητας και των **σαφώς διακριτών ρόλων** , όσον αφορά στις χρηματοδοτήσεις, είναι δυνατή, κατόπιν **πλήρους και τεκμηριωμένης αιτιολόγησης**.

# 3. ΕΠΙΣΤΗΜΟΝΙΚΕΣ ΠΕΡΙΟΧΕΣ ΕΡΕΥΝΑΣ

1. Οι ερευνητικές προτάσεις θα υποβάλλονται στις ακόλουθες ευρείες επιστημονικές περιοχές:

**Α. Φυσικές Επιστήμες**

**Β. Επιστήμες Μηχανικού και Τεχνολογικές Επιστήμες**

**Γ. Επιστήμες Ζωής (Ιατρικής και επιστημών υγείας)**

**Δ. Γεωπονικές Επιστήμες**

**Ε. Μαθηματικά και Επιστήμες της Πληροφορίας**

**ΣΤ. Κοινωνικές Επιστήμες,**

**Ζ. Ανθρωπιστικές Επιστήμες (και Τέχνες)**

**Η. Περιβάλλον και Ενέργεια**

1. **Προτάσεις διεπιστημονικού χαρακτήρα:**

Προβλέπεται η χρηματοδότηση προτάσεων **έντονα διεπιστημονικού χαρακτήρα** που θα περιλαμβάνουν **συνεργασία μεταξύ δύο ή τριών ΜΕ**. Στην περίπτωση αυτή, θα είναι **ένας (1)** **ΜΕ** ο επιστημονικός υπεύθυνος τους έργου.

# 4. ΠΡΟΫΠΟΘΕΣΕΙΣ ΣΥΜΜΕΤΟΧΗΣ

1. **Ακαδημαϊκή ηλικία**

Πρόταση μπορούν να υποβάλουν ΜΕ που έχουν αποκτήσει το διδακτορικό τους δίπλωμα στην Ελλάδα ή σε αναγνωρισμένο ίδρυμα τριτοβάθμιας εκπαίδευσης της αλλοδαπής.

Δικαίωμα συμμετοχής έχουν και όσοι/ες έχουν υποστηρίξει επιτυχώς τη διδακτορική τους διατριβή ή έχουν ορίσει ημερομηνία υποστήριξης της διδακτορικής τους διατριβής, έως την ημερομηνία υποβολής της πρότασης, υπό την προϋπόθεση ότι θα προσκομίσουν σχετική βεβαίωση από την αρμόδια υπηρεσία του οικείου Ιδρύματος και θα έχουν αναγορευθεί διδάκτορες, έως την ημερομηνία έναρξης του έργου.

Κατά την ημερομηνία υποβολής της πρότασης δε θα πρέπει να έχει παρέλθει χρονικό διάστημα **μεγαλύτερο των 15 ετών** από το έτος αναγόρευσης του/της υποψήφιου/ας ΜΕ σε διδάκτορα.

1. **Εκπλήρωση στρατιωτικών υποχρεώσεων ή νόμιμη απαλλαγή (για τους άνδρες υποψήφιους ΜΕ ελληνικής καταγωγής)**

Οι άνδρες υποψήφιοι να έχουν εκπληρώσει τις στρατιωτικές τους υποχρεώσεις ή να έχουν νόμιμα απαλλαγεί από αυτές ή να έχουν τύχει αναβολής κατάταξης. Το υπόλοιπο της αναβολής κατάταξης θα πρέπει να καλύπτει το σύνολο της αιτούμενης χρονικής διάρκειας για την ολοκλήρωση του έργου. Οι προϋποθέσεις της παραγράφου αυτής θα πρέπει να πληρούνται κατά τον χρόνο έκδοσης των οριστικών αποτελεσμάτων.

1. **Μη κατοχή θέσης εξαρτημένης εργασίας**

Από την ημερομηνία έναρξης του έργου και κατά τη διάρκεια υλοποίησης του, ο ΜΕ θα πρέπει να απασχολείται πλήρως στην ερευνητική δραστηριότητα και δεν θα πρέπει να αμείβεται παράλληλα με σύμβαση εξαρτημένης εργασίας αορίστου ή ορισμένου χρόνου (ούτε με τη χρήση αδείας άνευ αποδοχών).

1. **Τόπος υλοποίησης του ερευνητικού έργου**

ΦΥ του ερευνητικού έργου είναι ΑΕΙ ή ΕΚ στην Ελλάδα χωρίς να αποκλείονται συνεργασίες με Ερευνητικά ή Ακαδημαϊκά Ιδρύματα του εξωτερικού. Η επιλογή του ΦΥ θα πρέπει να αναφέρεται αιτιολογημένα στην πρόταση. **Σε εξαιρετικές περιπτώσεις** θα είναι δυνατή η αλλαγή ΦΥ μετά την έγκριση ή κατά την υλοποίηση του προτεινόμενου έργου, με **πλήρη και αιτιολογημένη τεκμηρίωση** για την αναγκαιότητα της αλλαγής.

**Ο/Η ΜΕ μπορεί να υποβάλλει μόνο μια ερευνητική πρόταση ως επιστημονικός/η υπεύθυνος/η.**

# 5. ΧΡΟΝΙΚΗ ΔΙΑΡΚΕΙΑ

Η διάρκεια των προτεινόμενων ερευνητικών έργων μπορεί να είναι **από 24 έως 36 μήνες.**

**Ο/Η ΜΕ κατά την υλοποίηση του έργου, δύναται να αιτηθεί παράταση της αρχικά δηλωθείσας διάρκειας του έργου, χωρίς αύξηση του εγκεκριμένου προϋπολογισμού, σύμφωνα με τις διαδικασίες και τις προϋποθέσεις που θα οριστούν στον Οδηγό Εφαρμογής. Επισημαίνεται ότι η συνολική διάρκεια του ερευνητικού έργου μαζί με το διάστημα της παράτασης δεν μπορεί να υπερβαίνει τους 42 μήνες.**

Ως ημερομηνία έναρξης της υλοποίησης ερευνητικού έργου ορίζεται η ημερομηνία υπογραφής της απόφασης χρηματοδότησης.

Η πραγματοποίηση και η επιλεξιμότητα των δαπανών για κάθε ερευνητικό έργο ξεκινάει από την ημερομηνία έναρξης του.

# 6.ΠΡΟΥΠΟΛΟΓΙΜΟΣ ΚΑΙ ΚΑΤΗΓΟΡΙΕΣ ΔΑΠΑΝΩΝ

Η **συνολική δημόσια δαπάνη της παρούσας πρόσκλησης ανέρχεται στα** **9.000.000.€**

Το **ανώτατο όριο** χρηματοδότησης κάθε ερευνητικού έργου είναι τα **200.000 €**

**Στις περιπτώσεις προτάσεων διεπιστημονικού χαρακτήρα ο ανώτατος δυνατός προϋπολογισμός μπορεί να είναι:**

* **Για συνεργασία μεταξύ 2 ΜΕ: Συνολικός Π/Υ πρότασης έως 350.000€**
* **Για συνεργασία μεταξύ 3 ΜΕ: Συνολικός Π/Υ πρότασης έως 450.000€**

**Στην περίπτωση αυτή θα υπάρχει ένας (1) ΜΕ ως επιστημονικός υπεύθυνος και οι άλλοι ΜΕ θα δραστηριοποιούνται σε διαφορετικές ερευνητικές περιοχές.**

1. **Αποζημίωση των ΜΕ :**

Κατά τη διάρκεια υλοποίησης του ερευνητικού έργου ο/η ΜΕ θα συνδέεται με τον ΦΥ **με σχέση εξαρτημένης εργασίας** **(σύμβαση εργασίας ορισμένου χρόνου πλήρους απασχόλησης).**

Η μηνιαία αποζημίωση του/της ΜΕ θα διαμορφώνεται ανάλογα με την **ερευνητική του εμπειρία** σύμφωνα με τον παρακάτω πίνακα.

**Πίνακας Αμοιβών ΜΕ**

|  |  |
| --- | --- |
| **Ακαδημαϊκή Ηλικία**  (έτη από την αναγόρευσή του/της σε Διδάκτορα) | **Μηνιαία Αποζημίωση (μικτά)** |
| < 5 έτη | 1.600€ |
| 5 – 9 έτη | 1.700€ |
| >10 έτη | 1.800€ |

Επί των ανωτέρω μικτών ποσών θα υπολογίζονται όλες οι νόμιμες κρατήσεις που ισχύουν σε κάθε περίπτωση.

Για τον υπολογισμού του συνολικού μισθολογικού κόστους που θα χρεώνεται στο έργο, στα ανωτέρω ποσά προστίθενται και οι νόμιμες εργοδοτικές εισφορές, οι οποίες αποτελούν επιλέξιμη δαπάνη του έργου.

1. **Αμοιβές μελών Ερευνητικής Ομάδας**

Περιλαμβάνονται αμοιβές των εξής μελών της Ερευνητικής Ομάδας: μεταδιδάκτορες ερευνητές/τριες, υποψήφιοι διδάκτορες, μεταπτυχιακοί φοιτητές, εξειδικευμένο ερευνητικό προσωπικό και τεχνικοί.

Τα όρια αμοιβών καθορίζονται ως εξής

|  |  |
| --- | --- |
| **Κατηγορία μελών Ομάδας έργου** | **Μηνιαία Αποζημίωση (μικτά)** |
| Μεταδιδάκτορες ερευνητές/τριες | Με βάση την ερευνητική εμπειρία σύμφωνα με τον Πίνακα Αμοιβών ΜΕ |
| Υποψήφιοι Διδάκτορες | Έως 900€ (Με την μορφή υποτροφίας) |
| Μεταπτυχιακοί Φοιτητές (Στο πλαίσιο διεξαγωγής Μεταπτυχιακής Διπλωματικής Εργασίας) | Έως 400 € (Με την μορφή υποτροφίας) |
| Εξειδικευμένο Επιστημονικό Προσωπικό/Τεχνικοί | Σύμφωνα με το ενιαίο μισθολόγιο |

Επί των ανωτέρω μικτών ποσών θα υπολογίζονται όλες οι νόμιμες κρατήσεις που ισχύουν σε κάθε περίπτωση.

Για τον υπολογισμού του συνολικού μισθολογικού κόστους που θα χρεώνεται στο έργο, στα ανωτέρω ποσά προστίθενται και οι νόμιμες εργοδοτικές εισφορές, οι οποίες αποτελούν επιλέξιμη δαπάνη του έργου.

**Μέλη ΔΕΠ ή Ερευνητές που ανήκουν στο επιστημονικό προσωπικό του ΦΥ ή άλλου Φορέα (από ΑΕΙ και ΕΚ της χώρας) μπορεί να συμμετέχουν στο έργο χωρίς αμοιβή.**

1. **Αναλώσιμα, έξοδα χρήσης ή αγοράς εξοπλισμού.**

Ενδεικτικά, αφορούν στην αγορά υλικών άμεσης ανάλωσης (π.χ. εργαστηριακά αναλώσιμα και αντιδραστήρια), εντύπων, γραφικής ύλης, αναλωσίμων Η/Υ κλπ για την υλοποίηση του ερευνητικού έργου καθώς και έξοδα χρήσης εξοπλισμού που διατίθεται απο τον ΦΥ και αγορά μικροεξοπλισμού.

1. **Έξοδα Μετακινήσεων**

Αφορούν σε μετακινήσεις του/της ΜΕ και των μελών της Ερευνητικής Ομάδας στο εσωτερικό ή στο εξωτερικό για συμμετοχή σε συνέδρια για την παρουσίαση των αποτελεσμάτων του ερευνητικού έργου, μετακινήσεις για έρευνα πεδίου ή για ερευνητική συνεργασία με μέλη της Ερευνητικής Ομάδας που ανήκουν σε άλλους Φορείς ή σε άλλα Πανεπιστήμια ή ΕΚ στην Ελλάδα ή το εξωτερικό.

1. **Δαπάνες δημοσιότητας και διάχυσης των ερευνητικών αποτελεσμάτων**

Περιλαμβάνουν δαπάνες δημοσιεύσεων σε έγκριτα επιστημονικά περιοδικά του/της ΜΕ ή των μελών της Ερευνητικής Ομάδας, δαπάνες εγγραφής σε συνέδρια με ομιλία- ανακοίνωση ή poster, δαπάνες προετοιμασίας των δημοσιεύσεων, δαπάνες οργάνωσης και διεξαγωγής ημερίδων, δαπάνες για έκδοση μονογραφιών, έκδοση βιβλίων ή προετοιμασία οπτικο-ακουστικού υλικού.

1. **Δαπάνες διαχείρισης**

Οι δαπάνες διαχείρισης του έργου και λειτουργικών εξόδων του ΦΥ θα ανέρχονται σε έως 5% επί του συνολικού κόστους του έργου και θα καταβάλλονται στους ΕΛΚΕ ή στις αντίστοιχες υπηρεσίες του ΦΥ.

# 7. ΥΠΟΒΟΛΗ ΠΡΟΤΑΣΕΩΝ

**Η υποβολή θα γίνεται από τον ΜΕ ηλεκτρονικά.**

Οι προτάσεις θα αποτελούνται **από δύο (2) διακριτά τμήματα**:

**Τμήμα Α: Στοιχεία ΜΕ**

Συμπληρώνονται γενικά στοιχεία του/της ME, πρόσφατο βιογραφικό, στοιχεία δημοσιεύσεων, στοιχεία (Ονοματεπώνυμο, ιδιότητα, email, τηλέφωνο) δύο (2) τουλάχιστον επιστημόνων από τους οποίους μπορεί να αναζητηθούν εμπιστευτικά συστατικές επιστολές.

**Τμήμα Β: Ερευνητική πρόταση**

Αποτελείται από τρεις (3) ενότητες:

**Ενότητα B1**: Περίληψη (Abstract), έως δύο (2) σελίδες, του προτεινόμενου ερευνητικού έργου (Ελληνικά και Αγγλικά).

**Ενότητα B2**: Αναλυτική παρουσίαση της ερευνητικής πρότασης, η οποία θα περιλαμβάνει μεταξύ άλλων τον σκοπό της έρευνας, αναμενόμενα αποτελέσματα, σχέδιο δράσης (ορόσημα, παραδοτέα), επιστημονική μεθοδολογία του προτεινόμενου έργου, την κοινωνική και οικονομική απήχηση του καθώς και το σχέδιο εργασίας.

**Ενότητα B3**: Προϋπολογισμός πρότασης και ανάλυση των κατηγοριών των αιτούμενων δαπανών.

**Οι υποψήφιοι μπορούν να υποβάλουν μόνο μία πρόταση ως επιστημονικοί υπεύθυνοι στο πλαίσιο της παρούσας πρόσκλησης.** Η υποβολή της πρότασης γίνεται στην Ελληνική ή την Αγγλική γλώσσα.

**Η υποβολή της πρότασης θα είναι δυνατή εντός του Δεκεμβρίου 2016 και για χρονικό διάστημα δύο (2) μηνών από την ημερομηνία της δημοσίευσης της ενώ η αξιολόγηση των προτάσεων αναμένεται να έχει ολοκληρωθεί εντός τριών (3) μηνών μετά την ολοκλήρωση της υποβολής των προτάσεων.**

**8.ΔΗΜΟΣΙΟΤΗΤΑ**

Αναλυτικές οδηγίες για την ηλεκτρονική υποβολή των προτάσεων θα αναρτηθούν στην ιστοσελίδα της ΓΓΕΤ (www.gsrt.gr).

**Η προκήρυξη θα δημοσιευτεί στις ακόλουθες ιστοσελίδες:**

[**www.gsrt.gr**](http://www.gsrt.gr)και [**erevna.minedu.gov.gr**](http://erevna.minedu.gov.gr/)